Avicii

Tim Bergling (8. september 1989 – 20. aprill 2018), esinejanimega Avicii, oli rootsi DJ ja muusikaprodutsent. 

16-aastastelt hakkas ta muusikafoorumitesse postitama oma remikse ning sealt sai ta ka oma esimese plaadilepingu. Maailma tippude hulka tõusis ta 2011. aastal oma singliga "Levels", mis oli hitt juba enne selle ametlikku väljaandmist. Oma debüütalbumil True (2013) ühendas ta elektroonilise muusika mitme teise žanri, näiteks bluegrassi elementidega. Esisingel "Wake Me Up" oli enamikus Euroopa edetabelites esikohal ning Ameerika Ühendriikides jõudis neljandale kohale.

2015. aastal ilmus tema teine stuudioalbum "Stories" ja 2017. aastal lühem albumi "Avīci (01)". Tema kataloogis on ka singlid "I Could Be the One" koos Nicky Romeroga, "You Make Me", "X You", "Hey Brother", "Addicted to You", "The Days", "The Nights", "Waiting for Love", "Without You", "Lonely Together" ja "SOS". Bergling sai kokku kaks Grammy nominatsiooni - 2012. aastal "Sunshine" eest koos David Guettaga ja 2013. aastal "Levels" eest. Mitmed muusikaväljaanded peavad Berglingi üheks DJ-ks, kes juhtisid elektroonilise muusika 2010. aastate alguses raadiojaamade Top 40 hulka.

Bergling loobus ringreisidel käimisest 2016. aastal pärast mitut aastat võitlust stressi ja kehva vaimse tervisega. 2018. aastal Muscati linnas Omaanis puhkusel olles sooritas ta enesetapu. Tema kolmas ja viimane album "Tim" ilmus postuumselt 2019. aastal.

 Elukäik ja looming 

 1989–2010 
Tim Berglingu isa oli Klas Bergling, kes pidas bürootarvete kauplust, ja ema Anki Lidén oli näitleja. Tal oli ka kolm-õde venda: David Bergling, Linda Sterner ning näitleja Anton Körberg.

Kuni 19-aastaseni möödus enamus noore mehe elust umbes viie kvartali suurusel alal Östermalmis. Ta elas seal ning käis koolis Östra Realis. Juba noorena teadis, et tulevikus soovib tegeleda millegi loomingulisega. Timi sõber tutvustas talle muusikatarkvara FL Studio, mis jäigi tema peamiseks programmiks. Ta laadis alla piraatversiooni ning hakkas seda kohe katsetama. Timile meeldis programmi lihtsus ja asjaolu, et seal sai justkui noote joonistada.

Mais 2007 sõlmis ta lepingu plaadifirmaga Dejfitts Plays. Ta oli aktiivne kasutaja Laidback Luke foorumites, postitas sinna oma uuemat muusikat ja küsis kuulajatelt tagasisidet. Algusaastatel tegi Tim tihedalt koostööd Philgoodiga, kodanikunimega Filip Åkesson. Nad on teinud koos nii oma lugusid kui ka remikse. Juba 2009. aastal oli Bergling kogunud house-muusika maailmas tuntust oma loominguga, mille hulka kuulusid näiteks "Sounds of Now", "Muja", "Ryu" ning "Even". Avīci nime pakkus välja ta sõber ning see tähendab "budistliku põrgu madalaimat taset". MySpace'i platvormil kontot tehes proovis noormees erinevaid variante, kuid kuna isegi tema enda pärisnimi ja Avici olid juba kasutusel, otsustas ta viimasele ühe tähe lõppu lisada. Nii sündiski esinejanimi Avicii.

2010. aastal andis Bergling välja hittsingli "Seek Bromance" Tim Bergi nime all. Algselt oli lugu vaid instrumentaalne ning selle pealkiri oli "Bromance". Internetis oli üks artist teinud mash-upi, kasutades Bromance'i instrumentaalosa ning Amanda Wilsoni "Love u Seek" vokaali. Kuna kombo toimis, siis lasti Amandal vokaal uue laulu jaoks uuesti laulda ning pealkirjaks sai "Seek Bromance". See jõudis top 20 edetabelitesse paljudes riikides, sealhulgas Belgias, Prantsusmaal, Hollandis, Ühendkuningriigis ja Rootsis.

 2011–2013: "Levels" 
2011. aasta 11. juulil andis Avicii välja loo "Fade Into Darkness". See kasutas äratuntavat meloodiat Penguin Cafe Orchestra teosest "Perpetuum Mobile". Enne ametlikku laulu avaldamist oli selle pealkiri "Penguin", mis oli instrumentaalpala. Samal aastal sämpeldas Leona Lewis omakorda Avicii teost. Naisel puudus selleks igasugune õigus ning Avicii meeskond üritas seda blokeerida. Lõpuks saavutati kohtuväliselt kokkulepe ning teos "Collide" anti Avicii ning Leona Lewise ühissinglina välja. 

Oktoobris 2011 ilmus kauaoodatud singel "Levels", millest sai hitt ning mis viis Avicii nime ja brändi maailma. Lugu oli hitt juba enne selle ametlikku avaldamist ning suur osa publikust oskas selle meloodiat kontsertidel kaasa laulda. "Levels" jõudis esikümnesse Austrias, Belgias, Bosnias ja Hertsegoviinas, Horvaatias, Taanis, Soomes, Saksamaal, Kreekas, Iirimaal, Itaalias, Hollandis, Sloveenias ja Ühendkuningriigis. Samal ajal oli see edetabelite tipus Ungaris, Norras ning loomulikult ka Rootsis.

Järgmise aasta 23. märtsil esitles Bergling oma uut singlit "Last Dance" Pete Tongi raadiosaates BBC Radio 1-s. Laul anti välja 27. augustil. Sama aasta märtsis esitles Bergling Ultra Music Festivalil Miamis kaht uut lugu - oma remiksi Madonna loost "Girl Gone Wild" (Avicii's UMF Remix) ning "Superlove", kus kasutati Lenny Kravitzi samanimelise loo vokaali. Neist esimene anti välja 20. aprillil ja teine 29. mail. Pärast seda, kui Avicii Facebooki fännileht saavutas kaks miljonit jälgijat, avalikustas ta teose "Two Million". See oli fännidele tasuta allalaadimiseks tema SoundCloudi lehel. 27. aprillil andis muusik välja teose "Silhouttes". Lugu aitas kirjutada Rootsi muusik Salem Al Fakir. Ta lõi ühtlasi kaasa ka lauljana ning Bergling tegi temaga muusikalist koostööd elu lõpuni. Avicii mänedžeri Ash Pournori sõnul arvati, et sellest saab uus suur hitt pärast "Levelsit", kuid see saavutas tuntust alles umbes pool aastat pärast avalikustamist ning eelneva hiti tuntust see kunagi ei saavutanud. Siiski jõudis laul TOP 5 hulka UK Dance edetabelis ning neljandale kohale Billboard Hot Dance Club Songsi edetabelis. Loost on teinud oma remiksi mitu artisti, kelle hulka kuulub ka Eestist pärit Syn Cole. Viimase versiooni mängis Avicii oma esinemistel tihti.

Avicii oli üks peaesinejaid 2012. aastal toimunud Lollapalooza festivalil Chicagos Grant Parkis. 12. augustil andis ta Beatportis välja teose "Dancing in My Head" (Avicii's 'Been Cursed' Mix). Teosel tegi kaasa Eric Turner. Raadio versioon teosest ilmus kaks päeva hiljem, 14. augustil. Pealkirjaks sai "Dancing in My Head" (Tom Hangs Mix). 30. oktoobril ilmus teosest remikside kogumik, kus tegid kaasa Charlie Bernardo ja Michael Woods. Teose valmimist filmis 2011 aasta sügisel Avicii stuudios Stockholmis Future Music. Videos on näha, kuidas noor talent muusikat produtseerib. Video "Avicii in the studio - The Making of Dancing In My Head" on tänini YouTube'is saadaval. Sama aasta septembris tegi Avicii taas ajalugu, olles esimene DJ-st peaesineja maailmakuulsas Radio City Music Hallis New Yorgis. Kaks väljamüüdud kontserti toimusid 26. ja 27. septembril. Tema soojendusesinejateks olid Matt Goldman ja Cazzette. Seal kontserdil esitas ta oma uut lugu "Stay With You", kus tegi kaasa Mike Posner. Seda lugu pole aga ühelgi salvestuskandjal välja antud.

29. detsembril esitles artist mitut uut lugu üritusel "Lights All Night" Dallase konverentsikeskuses. Osa neist lugudest jõudis ta esimesele albumile "True". Esitatud lugude hulka kuulusid "I'll Be Gone" ja "Let It Go". Instrumentaal "Let It Go" teosest võeti kasutusele ning miksiti Berglingu teise lauluga "Addicted to You". Teos anti välja Avicii enda remiksina "Addicted to You" (Avicii by Avicii).

Samal päeval ilmus lõpuks ka "I Could Be The One" koos Nicky Romeroga. Instrumentaalina mängis Avicii seda oma esinemistel juba üle aasta katsetas ka erinevaid vokaale teistelt lugudelt. Nendeks olid Justice teos "D.A.N.C.E." ning sama vokaal, mida hiljem Bergling kasutas oma teoses "Dear Boy". "I Could Be The One" avaldati koos instrumentaalina, raadioversioonina ning remiksid olid teinud Audrio ja Didrick.

2013. aasta jaanuaris esitles Avicii projekti "Avicii X You" koostöös Ericssoniga. Tegemist oli maailma suurima muusikalise koostööprojektiga. Avicii tegi otsa lahti, jagades inimestele MIDI-faili akordidest. Kaasates maailma said inimesed saata oma loodud heliklippe, meloodiaid, bassikäike, efekte ja palju muud. Osa võttis 4199 artisti 140 riigist, ka Eestist. Kuu aja jooksul saadeti kokku 12 951 faili. Igal nädalal valis Tim mingist kategooriast kolm oma lemmikut ning avalikkus sai hääletada omakorda oma lemmiku poolt. Kui kõik elemendid olid valitud hakkas Bergling teost produtseerima kaasates rahva valitud helisid. Teoses tegid tegid lõpuks kaasa meloodiaga Kian Sang (Stockholm, Rootsi), bassikäiguga Naxsy (Pariis, Prantsusmaa), beat/rythm kategooriast valiti Martin Kupilas (Leeds, Ühendkuningriik), "break" kategoorias Ваня Хакси (Dnipropetrovsk, Ukraina) ja efektidega Jonathan Madray, Mateusz Kolata ning Christian Westphalen. Teos anti välja 26. veebruaril 2013 kahes versioonis: 6:51 pikk 'original mix' ning pikkusega 3:20 'radio edit'. Pealkirjaks sai "X You". 30. jaanuaril avalikustas Bergling teose "Three Million", millel tegi kaasa Negin. Teose mõte oli sarnane "Two Millioni" omaga - tähistada kolme miljoni fänni täitumist Avicii Facebooki lehel.

Bergling oli 2013. aastal oma teosega "Levels" parima tantsumuusika salvestise (Best Dance Recording) kategoorias Grammy nominent. Temaga koos olid auhinnale nomineeritud ka näiteks Calvin Harris ja Ne-Yo, Skrillex, Swedish House Mafia ja John Martin ning Al Walser. 2013. aasta veebruari lõpust märtsi alguseni tuuritas Bergling Austraalias Future Music Festivali ühe peaesinejana koos The Prodigy ja The Stone Rosesiga. 2013. aasta veebruari lõpus tegi Bergling oma esimese Lõuna-Ameerika turnee, mille käigus andis kontserte Venezuelas, Argentinas, Colombias, Brasiilias ja Tšiilis.

 2013–2014: "True" 
Artikkel: True (Avicii album)Märtsis 2013 avalikustas ning esitles Bergling uusi laule oma tulevalt albumilt "True". Ta tegi seda Ultra Music Festivali pealaval Miamis. Esimesed 30 minutit esitas Bergling muusikat nagu ikka. Seejärel pimendati lava ja muusika peatus. Bergling tõi pealavale laulude originaalautorid ning esitajad kes mängisid pille otse, miksituna Avicii mängitava muusikaga tema DJ konsooli kaudu. Aloe Blacc alustas esimesena laulmist, kuid mingil põhjusel esimesi ridu lauldes puudus tal instrumentaal taust. Üsna pea ikkagi hakati ka kitarri mängima taustal. Pealaval, kus varem kõlasid EDM ning hoogne tantsumuusika, naised tantsisid napis riietuses, kasutati pürotehnikat, lasereid, konfette ja palju muud, oli järsku mängimas bluegrassi bänd ning kõlas näiteks kazoo. Laval esinesid artistid nagu näiteks Aloe Blacc (Wake Me Up), Dan Tyminski (Hey Brother) ja Audra Mae (Addicted to You). Kontrast oli väga suur ning tekitaks palju pahameelt. Albumi esitluse ajal oli publik segaduses. Aloe Blacc on intervjuus öelnud, et laulmise ajal ta isegi mõtles, et äkki peaks laulmise lõpetama. Avicii plaadifirma oli kohale kutsunud 20–25 inimest ning kulutanud ligikaudu viis miljonit dollarit. Isegi plaadifirma pealik, olles varem väga kindel albumi edus, hakkas muretsema. Avicii brändi taga olevad plaadifirmad ja agendid olid mures, arvates, et nad tegid valearvestuse albumiga, et see ei meeldi rahvale ning on täielik läbikukkumine. Sotsiaalmeedias, peamiselt Twitteris avaldasid inimesed palju pahameelt mõistmata uut muusikat ning öeldes, et Avicii karjäär sai sel õhtul läbi. Ka Timile endale mõjus see emotsionaalselt raskelt. Ta oli kogu oma hinge pannud muusikasse ning üritanud piire nihutada. Ka näiteks Ultra Music Festivali korraldajad olid pahased ja paanikas. Promootoritele ütlesid ürituste korraldajad, et nad ei saa lubada Aviciid mängima kantrimuusikat nende tantsumuusika üritusele. Kõikidest inimestest oli Avicii mänedžer Ash rahulik, jäädes kindlaks albumile öeldes "You wait and see". Ta teadis, et uus album ning uus muusika provotseerib publikut ning mingil määral oli see ka eesmärk. 

Avicii laadis 11. aprillil SoundCloudis oma kontole üles promo mix'i. Seal olid laulud uuelt albumilt "True" ning ka osad laulud mis olid varem välja antud. Seal olid ka siiani avaldamata laulud nagu "Black and Blue" ja "Enough is Enough (Don't Give Up On Us"). Avicii postitas kasutajate kõige hullemad kommentaarid koos salvestise lingiga, juhtides inimesed seda kuulama. Postituses oli kiri "See what the fuss is all about". Päev-päevalt hakkas aga inimeste arvamus muutuma ning "Wake Me Up" koos teiste lugudega kogus plahvatuslikult palju positiivset tagasisidet. 14. juunil esitas Berglingi uut singlit "Wake Me Up" Pete Tong oma raadiosaates BBC Radio 1-s. Lugu avalikustati 25. juunil 2013. Ülejäänud album ilmus 13. septembril 2013. Album "True" viis Avicii kui artisti ja brändi täiesti uuele tasemele mille laule kuulatakse ja mängitakse siiani näiteks raadiotes ning festivalidel

Pärast albumi avalikustamist andis Bergling samalt albumilt välja ka teisi laule singlitena: 28. oktoobril "Hey Brother", detsembris "Addicted to You" ja 21. aprillil "Lay Me Down".

"Wake Me Up" saavutas Spotify globaalses edetabelis esikoha ning Avicii oli teine enimkuulatud artist. Teos oli ka väga pikalt enim tuvastatud laul Shazami rakendusega ning purustas rekordi olles 14 nädalat järjest number üks hitt Billboardi "Dance/Electronic Songs" edetabelis. See laul oli ka Spotifys esimene, mis jõudis 200 kuulamiseni aastal 2014 tehes sellest ühtlasi ka enim kuulatud laulu platvormil ning seda kohta hoidis ta 506 päeva, kui koha võttis üle Ed Sheeran'i "Thinking Out Loud" 2015. aasta mais. "Wake Me Up" oli ka esimene Rootsi artisti esitatud laul, mis jõudis 2 miljardi kuulamiseni Spotifys. "Wake Me Up" on maailma üks suurimaid hitte, purustanud rekordeid ning olnud paljudes edetabelites esireas.

EBU ja SVT teatasid 15. aprillil, et Bergling lõi koos endiste ABBA liikmete Björn Ulvaeuse ja Benny Anderssoniga 2013. aasta Eurovisiooni lauluvõistluse hümni. Laul esitati esmakordselt finaalis 18. mail ning selle pealkiri on "We Write the Story". Avicii oli teose esitamise ajal publikus.

8. märtsil 2014 aastal kinnitas Tim Bergling oma Instagrami kontol koostööd Madonnaga. Ta on mitme laulu kaasautor ka Madonna albumil "Rebel Heart", mis anti välja 2015. aastal. 21. märtsil 2014 andis Bergling välja albumi "True: Avicii by Avicii". Sellel albumil on kõikidest albumil "True" ilmunud lugudest (v.a "Heart Upon My Sleeve") Avicii enda tehtud remiks. Osa neist oli fännidele varem teada Avicii esinemistelt ning mõned olid ka täiesti uued lood. Lood on Avicii enda remiksitud, millele viitab ka pealkiri "Avicii by Avicii". Ainsana "Shame On Me" remiksi tegi hoopis duo Cazzette, kellega Avicii'l oli sama mänedžer. Albumi esitlus pidi olema 2014. aastal toimunud Ultra Music Festivalil, kuid Bergling sattus tervisehädadega haiglasse ning ei saanud 28. märtsil päeva lõpetama pidanud esinemist teha pealaval. 

28. märtsil 2014 teatasid FIFA ja Sony Music Entertainment, et Bergling teeb koostööd Carlos Santana, Wyclef Jeani ja Alexandre Piresega FIFA maailmameistrivõistluste hümni "Dar um Jeito (We Will Find a Way)" loomiseks. Hümni esitati FIFA maailmameistrivõistluste lõputseremoonial 13. juulil 2014.

Samuti produtseeris ja tegi ta koostööd Chris Martiniga bändist Coldplay, olles kaasautor ja -produtsent loole "A Sky Full of Stars" bändi kuuendalt stuudioalbumilt "Ghost Stories", mis ilmus 19. mail 2014. Ta mängis ja salvestas lool ka klaveripartiid. "A Sky Full of Stars" ilmus 2. mail albumi "Ghost Stories" teise singlina. Lugu "Lovers on the Sun", mille Bergling produtseeris koos David Guettaga, ilmus 30. juunil 2014.

 2014–2015: "Stories" 
Artikkel: Stories (Avicii album)2014. aasta juulis rääkis Bergling ajakirjale Rolling Stone, et ta on töötanud 70 loo kallal oma järgmise albumi "Stories" jaoks, mis sisaldab koostööd Jon Bon Jovi, Serj Tankiani (System of a Down), Chris Martini, Wyclef Jeani ja Matisyahuga. Albumit kirjeldades ütles Bergling, et "see saab olema palju laulukesksem" ("it's going to be a lot more song-oriented").

Albumi "True" turnee ajal esitas ta ka oma tulevase singli "No Pleasing a Woman", kus laulis Ameerika rokkbändi Green Day liige Billie Joe Armstrong. Sellel on sarnane instrumentaalosa looga "Wake Me Up", ehkki erinev akordide progressioon. Lisaks loole "No Pleasing a Woman" esitas Bergling ka teisi tulevasi lugusid, näiteks "Ghost" (tollal tuntud kui "In Love with Your Ghost") Daniel Adams-Rayga, "Love to Fall" Tom Odelliga ja "Million Miles" LP-ga, mis on demoversioon albumilt "Stories" pärit loost "Trouble", kus vokalistiks hoopis valitud Wayne Hector.

"Lose Myself", Berglingi ja Hiina laulja Wang Leehomi koostööprojekt, ilmus 1. septembril 2014. 8. septembril 2014, oma 25. sünnipäeval, otsustas Bergling terviseprobleemide tõttu kõik oma ülejäänud 2014. aasta esinemised ära jätta. Järgmisel päeval teatas ta Denim & Supply vahendusel, et annab 2014. aastal välja oma uue singli "The Days"; ka loo eelvaatega video ilmus. "The Days" on Berglingi ja Robbie Williamsi koostööprojekt ning see ilmus 3. oktoobril 2014 PRMD kaudu. 16. septembril 2014 teatati EA Sportsi vahendusel, et Bergling debüteerib uue looga "The Nights", mis on saadaval eksklusiivselt FIFA 15-s. 17. novembril 2014 teatati, et lugu ilmub EP osana koos looga "The Days". 17. novembril 2014 andis Wyclef Jean koos Aviciiga välja loo "Divine Sorrow", mis oli osa Product Redi kampaaniast "Share the Sound of an AIDS-Free Generation".

2. märtsil 2015 esitas Bergling Austraalias Future Music Festivalil oma tulevaset singlit "Heaven", tehes taas koostööd Chris Martiniga, kes oli laulu kaasautor ja laulja. Hiljem laulis vokaali uuesti Cherry Ghosti laulja Simon Aldred, kes laulis sama lugu Avicii mälestuskontserdil 2019. aastal. Simon Aldredi versioon sai fännide seas väga populaarseks ning oli pikalt väga oodatud Avicii lugu. Martini vokaaliga versioon valmis aga 2018/2019 pärast Berglingi surma ja see ilmus postuumselt kolmandal albumil "Tim". 2015. aasta 27. märtsil Miamis Ultra Music Festivalil toimunud showl esitles Bergling albumilt "Stories” uusi lugusid ning postitas SoundCloudi promo mixi, milles kõlasid näiteks "Heaven”, "Waiting for Love” ja mõned tema varem avaldamata lood: "For a Better Day”, "City Lights”, "Can't Catch Me”, "True Believer”, "What Would I Change It To”, "Can't Love You Again” (varem lekkinud internetti nime all "Don't Call”) ja "RaqAttack”.

6. mail 2015 avaldas Bergling oma versiooni Nina Simone'i laulust "Feeling Good", mille autoriteks olid 1964. aastal inglise laulukirjutajad Anthony Newley ja Leslie Bricusse. 8. mail 2015 esitles Tim oma laulu "I'll Be Gone" raadiosaatesarja "Tiësto Club Life" 422. osas, millel on väga sarnane instrumentaalosa looga "Liar Liar" (Avicii by Avicii), kuigi vokaal ja akordide progressioon on erinevad. See lekkis internetti aastatel 2013–2014 pealkirja "Stars" all ja seda pole siiani avaldatud. Selle refrään sarnaneb Berglingi avaldamata looga "Black and Blue". 22. mail 2015 esitles Bergling järjekordset singlit albumilt "Stories", "Waiting for Love". Loo kaasprodutsendiks oli DJ ja produtsent Martin Garrix ning vokaalil laulis Cherry Ghosti liige Simon Aldred. 25. mail 2015 esitas Bergling oma LE7ELS raadiosaates 36. osas kolme vana lugu: "Tracks of My Tears”, "Sorry Mr. Atari” ja "Time to Get lll”, mis kõik on lood, mille Bergling oli aastaid tagasi teinud. "Tracks of My Tears” on Berglingi loo "All You Need is Love” originaalversioon. 27. mail 2015 kinnitas üks Rootsi ajaleht Berglingiga antud intervjuu kaudu, et tema teine ​​album "Stories” ilmub 2015. aasta lõpus. Album pidi algselt ilmuma 2014. aastal ning tehti ka albumi esitluspidu, kuid paraku jäi see ära.

12. juunil 2015 andis Kanada indie pop'i bänd Walk Off the Earth välja loo "I'll Be Waiting". Laulu kirjutas Avicii koostöös bändiliikmetega ja see on osa nende albumist "Sing It All Away". Laulu muusikavideo ilmus 3. mail 2016.

3. juulil 2015 esitas Bergling saatesarja "LE7ELS" 37. osas kaks lugu oma albumilt "Stories": "Broken Arrows", kus teeb kaasa Zac Brown Band, ja "Can't Catch Me", kus teevad kaasa Wyclef Jean ja Matisyahu. Ta esitas ka oma loo "Heaven" täisversiooni ning ütles, et teeb Chris Martiniga veel ühe loo lugu nimega "True Believer". Hiljem lisas Bergling, et laulab ka ise selles loos. 18. juulil 2015 teatas Bergling, et on pärast kaheaastast tööd lõpuks "Stories" produtseerimise lõpetanud.

4. augustil 2015 teatati, et enne albumi "Stories" ilmumist ilmuvad viimased singlid "For a Better Day", kus teeb kaasa Ameerika laulja Alex Ebert, ja "Pure Grinding", kus laulavad Kristoffer Fogelmark ja Earl St. Clair. 27. augustil avaldas Bergling Instagramis tutvustusvideo, kus kõlab lugu "Pure Grinding". Lood "For a Better Day" ja "Pure Grinding" ilmusid järgmisel päeval Spotify ja iTunesi kaudu. 26. septembril teatas Bergling Spotifys miksist "Stories – Megamix". Album "Stories" ilmus 2. oktoobril 2015 koos kolme reklaamsingliga: "Broken Arrows" Zac Browniga, "Ten More Days" Zak Abeliga ja "Gonna Love Ya" Sandro Cavazzaga.

9. detsembril 2015 tegi Avicii oma loole "Broken Arrows" remiksi, et see saaks olla osa sama aasta YouTube Rewindist.

 2016: Turneedel käimise lõpetamine 
15. jaanuaril 2016 avaldas Bergling oma remiksi Morteni loost "Beautiful Heartbeat". Coca-Cola oli teinud Berglingiga koostööd ülemaailmse kampaaniahümni "Taste the Feeling" loomiseks, kus teeb kaasa Conrad Sewell. Laul ilmus 19. jaanuaril. 25. jaanuaril tegi Bergling taas koostööd Coldplayga, et aidata produtseerida bändi singel "Hymn for the Weekend", mis ilmus teise singlina nende albumilt "A Head Full of Dreams". Ajakirja Inc. aruande kohaselt oli Avicii Music AB 2016. aastal Euroopas kuuendal kohal kiiremini kasvav ettevõte, mille tulu oli 2014. aastal 7,7 miljonit eurot.

19. märtsil 2016 esitles Bergling Ultra Music Festivalil uusi demosid Sandro Cavazzaga, näiteks "We Burn (Faster Than Light)", "Lord", "Our Love" ja "Unbreakable". Samal aastal esitles ka oma versiooni Austraalia popstaari Sia loost "All I Need"; need kõik on tänini avaldamata. 29. märtsil teatas Bergling oma Facebooki lehel, et lõpetab terviseprobleemide tõttu peagi esinemise. 7. aprillil 2016 teatas Bergling, et töötab kolmanda stuudioalbumi kallal. 3. juunil 2016 andis Bergling koos lapsepõlvasõbra Otto Knowsiga välja singli "Back Where I Belong".

15. juulil 2016 avaldas Bergling oma laulust "Feeling Good" remiksi "Feeling Good (Avicii by Avicii)". See lugu avaldati ainult Berglingi ametlikul YouTube'i kanalil. 1. augustil eemaldati lugu YouTube'ist ja video tehti privaatseks. 28. augustil 2016 andis Bergling oma viimase kontserdi Ushuaïa Ibiza Beach Hotelis. Tema esimene ja viimane esinemine Eestis oli 4. augustil 2016 Weekend Festival Baltic raames.

22. detsembril 2016 teatas Avicii Music AB esindaja, et Bergling on lõpetanud koostöö oma kauaaegse mänedžeri Arash Pournouriga ja agentuuriga At Night Management, samuti Pournouri plaadifirmaga PRMD. Esindaja teatas ka, et Bergling on sõlminud lepingu Universal Music Swedeniga ja tema kolmas stuudioalbum peaks ilmuma 2017. aastal.

 2017–2018: "Avīci (01)" ja "Avicii: True Stories" 
Artiklid: Avīci (01) ning Avicii: True Stories2017. aasta juunis esitas Briti laulja Rita Ora poolakustilist versiooni peagi ilmuvast loost "Lonely Together". Ta tegi seda privaatsel üritusel Londonis, kohas nimega Annabel's. See ilmus singlina ning teise lauluna uuesti Avicii albumilt "Avīci (01)". 13. juulist kuni 2. augustini jagas Bergling Instagrami vahendusel üheminutilisi klippe. Ta kirjutas "New music coming very very (very) soon!" - "Uus muusika kohe kohe (kohe) tulekul!" ning lisas hashtagnowiki/>'idega lugude pealkirjad.

10. augustil ilmus kuue looga lühike album (EP) "Avīci (01)". Artist kirjutas: "I'm really excited to be back with music once again. It has been a long time since I released anything and a long time since I was this excited over new music! My focus on this first EP of the album was to get a mix of new and old songs: some that fans have been asking about and waiting for mixed with brand new songs that they haven't heard before!" - "Mul on nii hea meel taas muusikaga tagasi olla. On möödunud palju aega sellest, kui ma midagi välja andsin, ja palju aega sellest, kui ma uue muusika üle nii elevil olin! Selle albumi esimese EP puhul oli minu eesmärk saada segu uutest ja vanadest lugudest: mõned, mida fännid on küsinud ja oodanud, segatud täiesti uute lugudega, mida nad pole varem kuulnud!"

Intervjuus Pete Tongiga BBC Radio 1-s ütles Tim, et uus EP on vaid üks kolmest ning kolm lühikest albumit moodustaksid terviku tema kolmandast stuudioalbumist. 11. septembril 2017 teatas Bergling dokumentaalfilmist, mida lavastas tema lähedane ja kauaaegne koostööpartner Levan Tsikurishvili. Filmi pealkirjaks sai "Avicii: True Stories". Seal on näha noore muusiku karjääri algusaastaid, ta elu tuuril, stuudiosessioone ning põgusalt ka elu pärast turneede lõpetamist. Dokumentaalis teevad kaasa ta pere, sõbrad, tuttavad ja kolleegid, nagu näiteks: David Guetta, Tiësto, Wyclef Jean, Nile Rodgers ning Coldplayst tuntud Chris Martin.

4. jaanuaril 2018 ilmus Ameerika laulja Anderson Easti singel "Girlfriend". Laulu kaasautor on Tim ning see on osa Andersoni albumist "Encore".

Lugu "Ghost" ilmus 10. veebruaril 2018. Ühtlasi jäi see Timi elu viimaseks. See oli koostöö Rootsi laulja ning laulukirjutaja Daniel Adams-Ray'ga. Laul on osa IRL albumist ning lugu avaldati Danieli projekti HUMAN kaudu. Laulust levis internetis juba 2014. aastast madala kvaliteediga salvestis, kui Avicii mängis selle demoversiooni Tomorrowlandi pealaval. Lugu oli fännidele pikalt tuntud kui "(I'm Still) In Love with You Ghost". Pärast albumil "Stories" avaldatud teose "Somewhere in Stockholm" oli see meeste jaoks teine ühine avaldatud lugu.

Märtsis 2018 hakkas Bergling taas tihemini postitama Instagrami. Seal oli näha, et ta oli muusikat koos kirjutamas nimedega nagu Bonn (Kristoffer Fogelmark), Albin Nedler, Carl Falk, Joe Janiak ja teised. Osad laulud, mida klippidest oli näha, jõudsidki postuumsele albumile Tim.

Pärast Tim Berglingu surma sama aasta aprillis kirjutasid uudisteväljaanded, et Aviciil oli üle 200 avaldamata loo, mille hulka kuulus nii valmis kui ka lõpetamata lugusid. Plaadifirma mänedžer Neil Jacobs ütles, et tegemist oli noore muusiku parima loominguga viimastel aastatel. Augustis 2018 postitas produtsent ja muusikakirjutaja Carl Falk, et on lõpusirgel Avicii ja Chris Martini ühislooga "Heaven". See kirjutati algselt albumi "Stories" jaoks, kuid paraku see jäi sel hetkel avaldamata.

 Postuumsed teosed ja austusavaldused 
Artiklid: Tim (Avicii album) ning Avicii – I'm TimAprillis 2019 teatati, et 6. juunil ilmub album Tim, mille kallal noor muusik enne oma surma töötas. Esisingel "SOS" avalikustati 10. aprillil. Kogu albumi müügitulu läks Avicii vanemate loodud heategevusorganisatsioonile Tim Bergling Foundation. Hiljem samal kuul teatati, et Måns Mosessoni kirjutatud Berglingi ametlik elulugu ilmub 2020. aastal ning tulu läheb samuti fondile. Albumi teine ​​singel pealkirjaga "Tough Love" ilmus 9. mail 2019, millele järgnes muusikavideo 14. mail. Kolmas singel "Heaven" ilmus 6. juunil; selle kaasautor oli Coldplay solist Chris Martin. Martin rääkis koostööst oma sotsiaalmeedias, öeldes, et ta kirjutas laulu koos Berglingiga juba 2014. aastal, kuid Bergling lõpetas selle 2016. aastal. Muusikavideos kasutati klippe Berglingist Madagaskaril puhkusel pärast tuuritamise lõpetamist 2016. aastal ja see ilmus 24. juunil 2019. 28. juunil nimetas Billboard lugu "Heaven" üheks 2019. aasta esimese poole parimaks tantsulooks. "Fades Away" ilmus 5. detsembril neljanda ja viimase singlina pärast seda, kui seda esitati Stockholmis Avicii Tribute Concertil.

24. jaanuaril 2020 ilmus postuumselt Avicii singel "Forever Yours (Avicii Tribute)", mis on loodud koostöös Kygo ja Sandro Cavazzaga. Fännides tekitas see palju pahameelt, sest tegemist oli Kygo versiooniga loost ning nad olid oodanud Avicii enda versiooni, mida ta mängis 2016. aastal Ultra Music Festivali pealaval. Kygo ja Sandro Cavazza esitasid laulu koos Avicii mälestuskontserdil, mis toimus Stockholmi Friends Arenal (tänapäeval Starberry Arena) 2019. aasta detsembris. 15. veebruaril esitles Tiësto oma raadiosaate Tiësto's Club Life viimases osas kolme seni avaldamata Avicii singlit: Aloe Blacciga "I Wanna Be Free", Sandro Cavazzaga "We Burn" ja Wyclef Jeaniga "Now That We Found Love".

30. oktoobril ilmus Ameerika lauljanna Cami album "The Otherside". Sama pealkirja kandis aga ka lugu, mille kaasautoriks on Tim Bergling. Avaldatud versiooni instrumentaalosa erineb Berglingust maha jäänud teosest, kuid sõnad on jäetud samaks.

2021. aastal teatati, et algul Stockholm Globe Arena (vahepeal ka Ericsson Globe või lühidal Globen) nime kandnud areen nimetatakse ümber Avicii Arenaks, et avaldada austust 2018. aastal lahkunud Rootsi DJ Avicii'le. Uue nime mälestuseks salvestas Stockholmi Kuninglik Filharmooniaorkester Avicii loo "For a Better Day" esituse, kus vokaali laulis sel hetkel vaid neljateistaastane Rootsi lauljanna Ella Tiritiello. Avicii andis samas paigas kontserti 2. märtsil 2012. aastal.

Elulooraamat "Tim: The Official Biography of Avicii" ilmus Suurbritannias ja Põhja-Ameerikas 16. novembril 2021. The Guardiani ajakirjanik Kitty Empire kirjeldas seda kui „ausat uurimust häbelikust noormehest, kellest sai superstaar-DJ”. Teine austusavalduskontsert "For A Better Day" toimus Avicii Arenal 1. detsembril. Kolmas samanimeline austusavalduskontsert toimus samuti Avicii Arenal 6. detsembril 2023.

14. veebruaril 2024 teatas Zac Brown Bandi solist Zac Brown, kes oli Berglingiga koos töötanud loo "Broken Arrows" kallal, et Berglingi remiks nende laulust "Beautiful Drug" ilmub 16. veebruaril. Peale ilmumist on ka levinud info, et remiksi taga polegi tegelikult Avicii ise vaid tõenäoliselt hoopis Cazzette. 19. aprillil teatati, et dokumentaalfilmi "Avicii – I'm Tim" esilinastus toimub Tribeca festivalil 9. juunil 2024. Henrik Burmani lavastatud filmis intervjueeritakse muuhulgas David Guettat, Chris Martinit ja Nile Rodgersit. 23. mail käivitati SiriusXM raadiokanal pealkirjaga "Avicii Radio: Music for a Better Day".

14. juunil ilmus rootsi autori Måns Mosessoni, Avicii eluloo raamatu autori, kirjutatud fotoalbum Avicii lapsepõlvest ja elust. Fotoalbumi müügist saadud tulu suunati Tim Bergling Foundation fondi.

31. detsembril avaldas Netflix Avicii viimase kontserdi pealkirjaga "Avicii: My Last Show", mis toimus 28. augustil 2016 Ushuaïa Ibiza Beach Hotellis. Kontsert esilinastus samaaegselt dokumentaalfilmi "Avicii: I'm Tim" ülemaailmse linastusega.

14. veebruaril 2025 ilmus singel "Forever Yours (Tim's 2016 Ibiza Version)". Laul oli juba 2016. aastal valmis, kuid pärast dokumentaalfilmi ilmumist oli surve loo avaldamiseks veelgi suurem. Samal päeval koos loo ilmumisega postitati video "Creative Journey". See sisaldas haruldast stuudiokaadrit Berglingist, kes kuulas demoversiooni esmakordselt koos sõpradega ja esitas loo oma viimasel kontserdil Ushuaïa Ibiza Beach Hotellis. Avicii suurimatest hittidest koosnev album "Avicii Forever" ilmus 16. mail 2025. Albumiga ilmus uus singel "Let's Ride Away", mis tekitas taasa fännides palju pahameelt, sest oli muudetud Avicii 2017. aastal lõpetatud versiooni. Algselt oli lauljaks Kacey Musgraves, kes oli ühtlasi ka laulu kaasautor, kuid nüüd oli postuumselt valitud hoopis Elle King. Teos pidi algse lauljaga ilmuma albumil Avīci (01), kuid mingil põhjusel see asendati teise looga. 

 Looming 

 Inspiratsioon 
2015. aastal tegi Avicii endale Quora konto, kus fännid said talle küsimusi esitada ning ta vastas neile isiklikult. Näiteks küsiti, millised muusikud on teda mõjutanud, ning ta vastas: "Initially when starting out, sound-wise it was mostly the swedish house producers, mainly Eric Prydz and Axwell, but also Steve Angello and Seb Ingrosso. Nowadays for some, this is quite a different question. Id say the musicians that has influenced me the most in terms of lyrics, melody and arrangement has been: Earth wind and fire, Ray Charles, Stevie Wonder, Nina Simone, Etta James, Coldplay, RHCP, SOAD, Paul Simon, Michael Jackson, Smokey Robinson, Little Dragon, Of Monsters and Men, Mumford and Sons, The Beatles, Nile Rodgers - I could go on forever here (Guess I kind of already have :) - BUT my production, meaning the electronic music that is always there, sometimes more apparent and sometimes not as much, I still owe to Eric Prydz, SHM and Daft Punk."

 Muusika stiil 
Berglingi varajane looming oli deep house ja progressive house, mis põhines tavaliselt neljaakordilisel struktuuril, subbassil ja lihtsal süntesaatori meloodial. Tema debüütstuudioalbumil "True" oli segu muusikažanritest, sealhulgas näiteks bluegrassist ja folktronica'st. Albumit luues soovis Bergling ühendada elektroonilise muusika žanri souli, funki, bluusi, folgi ja kantriga, kuna ta tundis, et EDM oli muutunud liiga keskendunuks "dirty dropidele". Selle esimene singel "Wake Me Up" on folkmuusika crossover, mis, nagu märkis Katie Bain ajakirjast The Observer, "tapped into the market potential of mixing EDM and country, a template many artists have since recreated". Variety toimetaja kommenteeris, et Berglingi "eristav kõla" oli "soaring synths and keening melodies". Muusikud nagu Kygo, Skrillex, Diplo, Gryffin, Martin Garrix ja Cheat Codes on teda inspiratsiooniallikana maininud.

 Heategevus 
Pärast laialdast äriedu alustas Bergling 2011. aastal koostööd oma mänedžeri Arash Pournouriga, et käivitada heategevusorganisatsioon House for Hunger, mis oli pühendatud ülemaailmse näljahäda leevendamisele. Paar soovis näidata house-muusika kogukonnas levivat annetusvaimu. Bergling selgitas: „Sa pead midagi tagasi andma. Mul on nii vedanud, et olen olukorras, kus saan seda tegelikult teha. Tunnen end iga päev õnnelikuna, kui ärkan ja saan teha seda, mida armastan, ja elatist teenida.“ Lisaks 1 miljoni dollari annetamisele John van Hengeli asutatud heategevusorganisatsioonile Feeding Americale on House for Hunger aidanud rahastada Laura Bushi loodud The Feed Foundationi pingutusi, mis on võimaldanud sellel jagada üle 2 miljoni koolilõuna kogu Aafrikas. Samuti toetas ta inimkaubanduse ja jõuguvägivalla vastaseid kampaaniaid, kui ta lavastas oma lugude „For a Better Day“ ja „Pure Grinding“ videod.

 Eraelu 
Enne, kui Tim Bergling avastas muusika kirjutamise ja produtseerimise, olid tema suureks hobiks videomängud. Talle väga meeldis "World of Warcraft", mida mängis tihti koos sõpradega ning vahel korraldasid nad ka LAN-pidusid. Avicii mängis "World of Warcraftis" Human - Paladin tegelast ning ta kasutajanimi oli seal Important. Veel mängis ta mänge nagu näiteks Hearthstone ja Overwatch.

Juba noorpõlves esines tal ärevushäireid, mida hakati ravima siis, kui ta oli 14-aastane. Tal oli probleem ka aknega ning dokumentaalfilmis ta räägib, et vahel võttis ta meelega rohkem tablette lootes, et saab sellest kiiremini jagu.

 Suhted 
Aastatel 2011–2013 käis Bergling kohtamas Ameerika üliõpilase Emily Goldbergiga (1989–2024). Seejärel käis ta kohtamas Kanada üliõpilase ja modelli Racquel Bettencourtiga; nad elasid koos Californias enne lahkuminekut 2014. aasta lõpus. Podcastis „Sofia with an F“ avaldas Bettencourt, et tema ja Bergling said 2016. aasta alguses uuesti kokku. Taasühinemine lõppes rasedusega, mis katkes. Enna surma käis ta kohtamas Tšehhi modelli Tereza Kačerovága; nad olid otsustanud oma suhte privaatsena hoida.

 Tervis 
2012. aasta jaanuaris viibis Bergling 11 päeva New Yorgi haiglas ägeda pankreatiidi tõttu, mille põhjustas liigne alkoholitarbimine. Aastatel 2012–2014 kirjutati Berglingile pankreatiidist tingitud valu leevendamiseks opioide, sealhulgas OxyContini ja Vicodini, mille suhtes tal tekkis sõltuvus. 2014. aastal tehti Berglingile operatsioon ning eemaldati nii pimesool kui ka sapipõis. 2015. aastal läks Bergling võõrutusraviasutusse. 2017. aasta dokumentaalfilmis "Avicii: True Stories", mille lavastas tema lähedane ja pikaajaline koostööpartner Levan Tsikurishvili, rääkis Bergling oma füüsilise ja vaimse tervise probleemidest. Dokumentaalfilm kujutab mänedžmendi survet jätkata kontserte vaatamata tema vastuväidetele.

Pärast tuuridelt kõrvale jäämist hakkas Bergling tegelema transtsendentaalse meditatsiooniga, mida ta tegi ärevuse vähendamiseks, ja hakkas käima terapeudi juures.

GQ andmetel toodi enesetapu peamiste põhjustena välja mänedžeride ja fännide suur surve jätkata turneedel käimist. Artikli avalduses öeldakse: "Bergling kartis fänne ärritada. Ta oli tundlik "vihakirjade laviini" suhtes pärast kontsertide tühistamist."

Tema mänedžer Arash Pournouri tunnistas, et teadis Berglingi ärevusest, kuid keeldus seda vaimse tervise probleemiks nimetamast. Lisaks sai tema mänedžment tema valuvaigistisõltuvusest teada alles 2014. aasta novembris. Nad korraldasid talle kaks interventsiooni, millest kumbki ei olnud edukas. Pournouri tegi ajakavas palju muudatusi, et Bergling saaks Stockholmis taastuda. Olles oma kliendi alkoholiprobleemid varem avastanud, otsustas Pournouri keelata promootoritel talle alkoholi pakkuda, tühjendada tema minibaari ja keskenduda tema taastumisele. Probleemid süvenesid aga siis, kui Berglingil polnud taastumise ajal meeskonda, kes teda jälgiks. Pournouri kohtus Berglingi isa Klasiga 2014. aastal, et jagada muret Berglingi tervise pärast.

Vastupidi oma kliendi soovile väitis Pournouri, et tühistas veel kaks maailmaturneed, mis oleksid toonud kokku umbes 2,9 miljonit USA dollarit kasumit.

 Surm 
Avicii ehk Tim Bergling suri 20. aprillil 2018 Muscatis Omaanis, kus ta puhkusel oli. Surma põhjust ei avalikustatud kohe. 21. aprillil teatasid Omaani võimud, et Berglingi surmas ei ole "kuritegelikku kahtlust" ega tõendeid kuriteost. ​​Päev enne Berglingi surma väljendas sõber isa Klasile muret tema vaimse seisundi pärast. TMZ teatas hiljem, et ta sooritas enesetapu klaasikillu abil. 
Matusetalitus toimus 8. juunil Stockholmi Skogskyrkogårdeni kalmistul ja tema säilmed maeti samal kuul Hedvig Eleonora kirikusse.

Helikandjad
Albumid
 "True" (2013)
 "Stories" (2015)
 "Tim" (2019)

Vaata ka
Avicii Experience
Avicii Arena

Viited

Välislingid

Muuseumi koduleht
Koduleht

Kategooria:Rootsi muusikaprodutsendid
Kategooria:Rootsi muusikud
Kategooria:DJd
Kategooria:Sündinud 1989
Kategooria:Surnud 2018